Insinööriliitto

Insinööriliitto IL ry on akavalainen ammattijärjestö, johon kuuluu jäsenjärjestöjen kautta noin 80 000 jäsentä. Insinööriliiton jäsenet ovat insinöörejä, insinööriopiskelijoita ja muita tekniikan alan asiantuntijoita. Jäsenistö työskentelee sekä yksityisellä että julkisella sektorilla.

Insinööriliitto neuvottelee työehtosopimuksia neuvottelu- ja jäsenjärjestöjensä kautta. Työehtosopimukset akavalaisille liitoille neuvottelee keskitetysti yksityisellä puolella yksityisten alojen neuvottelujärjestö YTN ja julkisella puolelle julkisten alojen neuvottelujärjestö JUKO. Lisäksi alakohtaisia työehtosopimuksia neuvottelee esimerkiksi Tietoala.

Insinööriliiton jäsenpalveluita ovat työsuhdeneuvonta, lakipalvelut, urapalvelut, palkkaneuvonta ja koulutukset. Liiton jäsenlehti on Insinööri-lehti. Insinööriammattikunnan tunnus on insinöörisormus. Insinööriliitto välittää sormuksien lisäksi insinöörilakkeja..

Historia
Liiton historia alkaa huhtikuusta 1919, jolloin perustettiin Tampereen teknilliset -yhdistys. Sen tarkoituksena oli toimia Tampereen teknillisen opiston käyneiden yhdyssiteenä, avustaa teollisuuden ja tekniikan kehityksen seuraamisessa ja valvoa opiston käyneiden etuja.

Yhdistyksen toiminta valtakunnallistui ja vuonna 1946 yhdistyksen nimeksi vaihdettiin Yleinen insinööriyhdistys ja kotipaikaksi Helsinki. Vuonna 1954 laajentuneesta yhdistyksestä tehtiin liitto ja nimeksi tuli Insinööriliitto ry. Liitossa oli tuolloin 22 paikallisosastoa. Vuonna 1955 liittoon liittyi ensimmäinen opiskelijayhdistys, Turun Teknillisen Opiston Oppilasyhdistys ry. 50-vuotisjuhlavuonna 1969 liittoon kuului 33 jäsenyhdistystä ja noin 7 000 jäsentä.

Vuonna 1973 Insinööriliitto muodosti Korkeakouluinsinöörien, Arkkitehtien Liiton (KAL) ja Akavan kanssa Ylemmät Toimihenkilöt YTN:n (YTN). Vuonna 1976 YTN:n järjestöt liittyivät Akavaan ja Insinööriliitosta tuli Akavan toiseksi suurin jäsenjärjestö.

Insinööriliitto ja Kuntien Tekniset (KTK) yhdistyivät vuonna 2006, minkä seurauksena syntyi Uusi Insinööriliitto UIL ry. KTK erosi UIL:stä vuoden 2008 lopussa. Vuoden 2014 vaihteessa nimi palautettiin taas Insinööriliitto IL ry:ksi.

Jäsenjärjestöt
Insinööriliittoon kuuluu 30 alueellista jäsenjärjestöä, kuusi valtakunnallista jäsenjärjestöä ja opiskelijajärjestö.

 Valtakunnalliset jäsenjärjestöt 
 Julkisen alan Insinöörien Liitto JIL ry
 Maanpuolustuksen Insinöörit MPI ry
 Pelastusalan Toimihenkilöliitto PTL ry
 Raideliikenteen Teknisten ja Toimihenkilöiden Liitto RTTL ry
 Tietoala ry
 Valtion Maanmittausalan Tekniset VMT ry

 Opiskelijajärjestö 
 Insinööriopiskelijaliitto

 Alueelliset jäsenjärjestöt 

 Ala-Kymen Insinöörit AKI ry
 Etelä-Pohjanmaan Insinöörit ry
 Forssan Seudun Insinöörit ry
 Helsingin Insinöörit HI ry
 Hyvinkään-Riihimäen Insinöörit ry
 Hämeenlinnan Insinöörit ry
 Imatran Insinöörit ry
 Insinöörilaulajat ry
 Jokilaaksojen Insinöörit ry
 Kainuun Insinöörit ry
 Keski-Suomen Insinöörit ry

 Kokkolan Seudun Insinöörit ry
 Kuopion Insinöörit ry
 Lahden Seudun Insinöörit ry
 Lapin Insinöörit ry
 Lappeenrannan Insinöörit ry
 Lounais-Suomen Insinöörit LOUSI ry
 Länsi-Pohjan Insinöörit ry
 Merenkurkun Insinöörit ry
 Mikkelin Insinöörit ry
 Oulun Insinöörit ry
 Pieksämäen Insinöörit ry

 Pohjois-Karjalan Insinöörit ry
 Pohjois-Kymen Insinöörit ry
 Raahen Alueen Insinöörit ry
 Salon Alueen Insinöörit ry
 Savonlinnan Insinöörit SI ry
 Satakunnan Insinöörit SATI ry
 Tampereen Insinöörit ry
 Tekniikan ammattilaiset
 Valkeakosken Insinöörit ry
 Varkauden Insinöörit ry

 Katso myös 
FEANI
 Julkisalan koulutettujen neuvottelujärjestö JUKO ry

Lähteet

 Aiheesta muualla 
 Insinööriliitto IL ry
 Insinööri-verkkolehti

Luokka:Insinööriliitto